Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2004/C 41/02)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 12/2002

1.

Medlemsstatens ansvarlige myndighed

Navn: Ministero delle Politiche agricole e forestali

Addresse: Via XX Settembre, 20 — I-00187 Roma

Tlf. (39-06) 481 99 68

Fax (39-06) 42 01 31 26

E-post: qualita@politicheagricole.it

2.

Ansøgende sammenslutning

Navn: Consorzio di tutela e valorizzazione dell'olio extra di oliva Cartoceto

Addresse: Piazza Garibaldi, 1 — I-61030 Cartoceto (PS)

Sammensætning: Producent/forarbejdningsvirksomhed (x) Andet ( )

3.

Produktets art:

Kategori 1.5 — Ekstrafin jomfruolivenolie

4.

Varespecifikation

(sammenfatning af betingelserne i artikel 4, stk. 2)

4.1.

Navn:

»Cartoceto«

4.2.

Beskrivelse:

— Maks. syreindhold: 0,5 % (udtrykt i oliesyre)

— Resultat af paneltest: ≥ 7, uden nogen som helst mangler og med en smag af frugt

— Peroxidtal: maks. værdi 12 Meq O2/kg

— Polyfenoler: ≥ 100 mg/kg

— Forholdet mellem oliesyre og linolsyre: ≥ 8

— Farve: grøn eller grøn med et gyldent skær for meget frisk olie; gylden med grønligt skær for mere moden olie

— Lugt: let til middelkraftig frugtagtig lugt af grønne oliven (jf. COI-skalaen) med et let græsagtigt anstrøg

— Smag: harmonisk sammenspil af grøn frugt med milde, bitre og stærke anstrøg.

Ekstrafin jomfruolivenolie med følgende kemiske og organoleptiske egenskaber:

4.3.

Geografisk område:

»Cartoceto« med den beskyttede oprindelsesbetegnelse produceres i provinsen Pesaro-Urbino, som er beliggende i Marche-regionen inden for kommunerne Cartoceto, Saltara, Serrungarina, Mombaroccio og en del af Fano, som dækker de nordlige bjergskråninger, afgrænset mod nord af Flaminia-vejen indtil krydset med Adriatica-vejen (sydsiden) og kommunegrænsen (nordsiden).

4.4.

Bevis for oprindelse:

Ifølge visse historikere kan Cartoceto og de omkringliggende landsbyer føres tilbage til kartagerne, som efter at være sluppet uskadt fra kampene på Metauro-floden (207 f.Kr.) og for at undgå at blive taget til fange eller blive ofre for massakrer søgte tilflugt i skovene til højre for floden, medens andre søgte over floden og gemte sig i bjergene oven for dalen, som på det tidspunkt var dækket af tæt skov. Da det ikke var muligt for dem at vende hjem, slog de sig ned og hermed var de første familier dannet. Ordet Cartoceto siges at stamme fra det græske navn for Kartago »Carchidon«/»Carthada« eller det latinske udtryk »Carthaginensium coetus«, som betyder en gruppe kartagere, hvoraf Carti-cetum skulle være afledt.

En række skriftlige vidnesbyrd og dokumenter, som går tilbage til det 13. årh., bekræfter, at der har været oliventræer i Cartoceto-området. Af disse tekster fremgår det, at der ved forpagtningen af visse landområder, herunder olivenlundene i Ripalta, årligt skulle betales halvdelen af olivenhøsten (dette havde været tilfældet siden 1178); hvis de fastsatte bestemmelser ikke blev overholdt, skulle der betales 100 Lucca-mønter »soldi lucchesi«. Disse områder, som hørte under Fano jurisdiktion, stod for en stor del af olieproduktionen, og heriblandt tegnede Cartoceto sig for den vigtigste produktion, hvilket fremgår af Amianis historiske optegnelser om byen Fano »Memorie historiche della città di Fano« fra 1392. Jordbesidderne viste stor interesse for olivendyrkningen, og det fremgår således af matrikeloversigten fra 1540, at ud af 195 jordbesiddere havde 116 oliventræer på deres jord. Selv om olien var genstand for beskatning, steg Cartocetos antal af oliventræer så meget i århundredernes løb, at det i perioden fra 1590 til 1681 blev firedoblet.

Af flere notarialdokumenter fremgår det, at der på denne tid var en række oliemøller i Cartoceto, og der redegøres for de forbindelser, der var mellem møllerne. Møllernes drift var et tilbagevendende emne i det 15. og 16. århundrede, hvor ejerne sluttede sig sammen i »selskaber«, som var underlagt nogle særlige aftaler og vilkår. Opdelingen af ejendomsrettighederne til en mølle var derfor indviklet og ofte meget uklar. Ejendomsretten var ofte delt i to eller tre dele, hvorimod jordopdelingen kunne være endnu mere indviklet, og da fordelingen var meget vanskelig, blev vurderingen overladt til flere personer. En gennemgang af de notarialdokumenter, der er blevet affattet i tidens løb, viser, at der i Cartoceto den 1. august 1538 fandtes syv aktive møller. Den producerede olie har altid været højt værdsat, og i 1390 blev den f.eks. brugt som målestok for værdier, f.eks. var et hvidt æsel med saddel 7 quartaroli (61 liter) værd. Olien tjente forskellige formål, den blev anvendt som betalingsmiddel for forskellige former for arbejder, den udgjorde indtægten for kannikkerne ved domkapitlet, og skatten til biskoppen »cattedratico« blev også betalt i olie. Siden de ældste tider er den indleverede olie blevet solgt på stedet ved auktion på markedsdagene. Sælgerne havde visse forpligtelser, idet de ikke måtte øge priserne ved salg til fremmede, de skulle sikre oliens kvalitet og opbevare den i beholdere, og de skulle skilte med priserne. Olien blev ikke alene brugt til at dække det lokale behov, men den var også værdsat og efterspurgt uden for regionen. Flere dokumenter bevidner, at Cartoceto-olien ved udgangen af 1500-tallet havde et godt omdømme.

Fremstilling, forarbejdning og påfyldning på flasker finder sted inden for det afgrænsede område. Påfyldningen på flasker finder også sted inden for det afgrænsede område for at sikre, at Cartoceto-oliens særlige egenskaber og kvalitet bevares, for på denne måde har de berørte producenter tilsyn med den kontrol, som udføres af det neutrale kontrolorgan. For producenterne er den beskyttede oprindelsesbetegnelse af afgørende betydning, for den vil i overensstemmelse med den gældende forordnings mål og retningslinjer bl.a. gøre det muligt for dem at øge deres indtægter. Herudover er det en tradition, at dette arbejde finder sted inden for det afgrænsede område.

Olivene kommer fra oliventræer i produktionsområdet. For at sikre dette lader producenterne deres oliventræer registrere i et ajourført register. Olieudvindingen, forarbejdningen og påfyldningen på flasker finder ligeledes sted inden for det afgrænsede område på virksomheder, som er udvalgt til dette arbejde, og som er opført i et særligt register. Kontrolorganet fører tilsyn med, at de tekniske betingelser i produktionsspecifikationerne overholdes, og at alle i de forskellige led i produktionen opfylder deres forpligtelser. På denne måde sikres produktets sporbarhed.

4.5.

Fremstillingsmetode:

Dacus oleae

Cartoceto-olien, som er en ekstrafin jomfruolie, er produceret af olivensorterne Raggiola, Frantoio og Leccino, og disse sorter skal enten alene eller tilsammen udgøre mindst 70 % af træerne i en plantage. De mindre sorter Raggia, Moraiolo og Pendolino må højst udgøre 30 %. Olivenhøsten finder sted, når olivene begynder at få farve, hvilket i dette olivendyrkningsområde som regel indtræffer i den tredje uge i oktober, og den må ikke vare længere end til den 25. november. Høsten foregår på traditionel vis, dvs. ved håndkæmning eller en mekanisk anordning med pneumatisk eller elektrisk styrede river. Det er forbudt at foretage høsten ved at ryste træet, at slå olivene ned med en stok eller at skære dem fri. Inden presningen opbevares olivene i stive og luftige beholdere for at undgå, at de beskadiges. For at undgå skadedyrsangreb behandles træerne fra slutningen af juli/begyndelsen af august mod(olivenflue); den seneste behandling må ikke finde sted efter den 10. september. I vinterperioden og om sommeren behandles der mod sodskimmel.

Olivenproduktionen må ikke være på over 9 000 kg pr. hektar for nytilplantede områder (dvs. dynamisk dyrkning med kunstvanding og på særligt frugtbare arealer); på de gamle bedrifter ligger produktionsbegrænsningen på 7 500 kg/ha, medens produktionen for blandede plantager ligger på gennemsnitligt 20 kg pr. oliventræ. Olien med den beskyttede oprindelsesbetegnelse »Cartoceto« fremstilles udelukkende af sunde oliven fra det pågældende produktionsområde, som presses på oliemøller og kommes på flaske inden for området. Presningen skal finde sted senest 2 døgn efter plukningen, og olivene må kun opbevares et par timer på møllerne. Udvindingen af den ekstrafine jomfruolivenolie Cartoceto finder sted ved hjælp af de traditionelle metoder eller kontinuerligt; under hele udvindingsprocessen overholdes nøje de temperaturparametre, der er angivet i forordning (EØF) nr. 2568/92, samt betingelserne for presning, temperatur og presningstid, som er fastsat i produktionsbetingelserne, og som er afhængige af olivenes modenhedsgrad og høsttidspunktet. Det er ikke tilladt at bruge forarbejdningsmetoden ripasso, og det er heller ikke tilladt at bruge kemiske eller biokemiske produkter under forarbejdningen af olivenolien; ved filtreringen er det udelukkende tilladt at anvende mekaniske apparater. Forinden fjernes bladene fra olivene. Olieudvindingen må ikke være på over 18 kg olie pr. 100 kg oliven. Indtil olien fyldes på flasker, skal olien opbevares i iltbehandlede rustfrie tanke.

4.6.

Tilknytning:

Oliventræet sætter sit præg på landskabet i området, og olivendyrkningen, hvis historie er sammenfaldende med landskabets udvikling, er sammenflettet med lokalbefolkningens livsrytme. Det særlige mikroklima er af afgørende betydning. Klimaet er påvirket af områdets syd-sydøstvendte placering, de beskedne højder, de naturlige barrierer i form af bjergene Permio og Mattera, det kuperede landskab, tuf- og sandjorderne fra miocæntiden, de opadgående strømninger i Metauro via Rio Secco og de kolde vinde, der stoppes af Cesane-bjergene. Det submediterrane klima, som er gunstigt for olivendyrkningen, bevirker, at den gennemsnitlige årstemperatur er på ca. 14 °C med den laveste temperatur i januar-februar på 0 °C og den højeste i juli-august på 26 °C.

Olivendyrkningen har lange traditioner i det afgrænsede område, og der findes utallige vidnesbyrd om den tætte forbindelse, der er mellem oliventræet og lokalbefolkningen; et klart eksempel herpå er det lokalråd, som trådte sammen i januar 1558. Under deltagelse af Cartocetos hærfører og notar diskuterede 50 af de mest repræsentative og kendte personer lokalsamfundets alvorlige økonomiske og finansielle situation på grund af de mange og hyppige skatteudskrivninger. For at undgå, at situationen forværredes, blev det besluttet at indkøbe en eller to oliemøller og derigennem få en sikker indtægtskilde, som ville gøre det muligt at betale de forskellige skatter.

Allerede i det 16. århundrede var olien genstand for en streng kontrol. Der blev truffet forskellige foranstaltninger for at sikre kontrollen med de oliven, der blev leveret til møllerne, og at undgå hamstring og smugleri. Efterhånden blev der udfærdiget nogle regler, som foreskrev, at der skulle gives meddelelse om nypresset olie og om, hvor store mængder gammel olie man havde, og hvor den var opbevaret. Møllerne fik pligt til at føre nummererede og daterede registre, hvor dels olivenleverancerne med angivelse af presser, dels mængden af den udvundne olie skulle registreres. Overtrædelse heraf blev straffet med bøder på 25 scudi og andre sanktioner. Efter presningen var der pligt til at lade oliekvitteringen undertegne på dommerkontoret i Fano.

På trods af de skiftende situationer, der har gjort sig gældende i Cartoceto, har interessen for oliventræet og olivendyrkningen altid været stor, hvilket kommer til udtryk på den messe »Mostra mercato dell'oliva e dell'olio«, som siden 1977 har fundet sted i november, og som tiltrækker et stort publikum.

4.7.

Kontrolinstans

Navn: Agroqualita' s.r.l.

Addresse: Via Montebello, 8 — I-00185 Roma

4.8.

Mærkning

Olio extra vergine di oliva

Denominazione di Origine Protetta

»Cartoceto«

Navnet skal angives på etiketten med klare og uudslettelige bogstaver og i en farve, som adskiller sig fra etikettens øvrige farver. Navnet skal i øvrigt fremgå klart blandt de samlede oplysninger på etiketten.

Markedsføringen skal ske i glasbeholdere på højst 5 liter.

4.9.

Krav i nationale bestemmelser:

EF-nr: IT/00292/31.01.2003.

Dato for modtagelse af den fuldstændige ansøgning: 17. november 2003.